# ראיון מובנה: להכיר לעומק דמות מרכזית

פַּנו לעצמכם כמה שעות ועִרכו ראיון עם הגיבור או עם דמות מרכזית אחרת בסיפור שלכם. שאלו אותה את השאלות הבאות וראו מה היא עונה. כתבו את התשובות מפיה בגוף ראשון כמונולוג, אבל אל תקפידו על שפה ספרותית או על סגנון דיבור שמתאים לדמות. כתבו בשפה חופשית שלכם. אין צורך לערוך את מה שכתבתם סגנונית או לשונית, אבל מותר לחזור אחורה ולשנות תשובות (אם תוך כדי הראיון תשנו את דעתכם, כלומר, אם הדמות תשנה את דעתה).

מותר גם לדלג על שאלות. אם אתם נתקעים – עִברו הלאה. ואם אינכם בטוחים שמשהו הוא באמת כך – כתבו אותו בכל זאת. המטרה היא לעורר את הדמיון, ולא כל מה שתכתבו בראיון חייב להיכלל בסיפור שלכם. למעשה, ראיון כזה יוצר הרבה יותר חומר ממה שנחוץ לכתיבת סיפור. כלומר, השאלון הזה אינו כלי לאפיון דמות אלא כלי לעודד חשיבה יצירתית ודמיון מודרך, ומתוכו יצמח האפיון.

תוך כדי הראיון, נסו לדמיין לעצמכם איך הדמות נראית ומצאו תמונה של מישהו שמזכיר לכם אותה. ניתן להיעזר באלבומי משפחה ישנים, לחפש תמונות באינטרנט או להתבסס על דמויות קיימות בסרטים. הצמידו את התמונה לדף (או לקובץ) הראיון – זה יעזור לכם מאוד להמשיך לראיין את הדמות ולברר לעצמכם תוך כדי התפתחות העלילה איך הדמות תנהג בכל מצב.

הערה: השאלות כתובות בלשון נקבה, אבל מתאימות גם לדמויות ממין זכר.

## מידע כללי

1. איך קוראים לך?
2. בת כמה את?
3. במה את עוסקת? (מקצוע, תחביב או האופן העיקרי בו את מבלה את זמנך).
4. איפה את גרה, ובאיזה מין בית או דירה?

## מאפיינים חיצוניים

1. איך את נראית? תארי את עצמך מבחינה חיצונית.
2. האם יש לך איזשהו מאפיין חיצוני חריג?
3. אילו בגדים את נוהגת ללבוש? האם יש פריט לבוש אחד שמאפיין אותך?
4. איך לדעתך אנשים אחרים רואים אותך מבחינה חיצונית?
5. אילו מאכלים את אוהבת? אילו את אינך אוהבת?
6. באיזו מכונית או כלי תחבורה אחר את נוהגת?
7. אילו מנהגים שחוזרים על עצמם יש לך?
8. מה סגנון הדיבור שלך? האם יש ביטויים שאת אוהבת להשתמש בהם, או מילים שאופייניות לך?

## תכונות אופי

1. מהו המזג שלך?
2. מה באופי שלך אנשים אוהבים מהרגע הראשון?
3. איזה רושם את עושה על אנשים שרק הכירו אותך? ואיזה רושם יש להם אחרי שהכירו אותך במשך זמן?
4. מה יש בך שהוא אינדיבידואלי ומייחד אותך? (מני לפחות שלושה דברים.)
5. מה יש בך שגורם לך לפעמים להיראות יוצאת דופן, מתבלטת ו/או אקסצנטרית? (מני לפחות שלושה דברים.) *זכרו – אקסצנטריות היא לב ליבה של דמות מאופיינת היטב.*
6. האם היית מגדירה את עצמך מוחצנת או מפונמת?
7. האם את מקבלת החלטות יותר לפי השכל או לפי הרגש?
8. איך לדעתך אנשים אחרים רואים אותך מבחינת אישיות?
9. תארי לפחות שבע תכונות אופי חיוביות שלך.
10. מאלה, מהי המעלה הראשית שלך, שמנחה הרבה מבחירות שלך בחיים?
11. תארי לפחות שלוש תכונות אופי שליליות שלך.
12. מאלה, מהי המגרעת הראשית שלך, שמפריעה לך יותר מכל להשיג את מטרותיך בחיים?
13. איזה אירוע בעברך הרחוק (ילדות) גרמו למגרעת הזאת להיווצר או העצים אותה?
14. האם את מתנהגת לפעמים באופן "שאיננו את" או לובשת מסכה כלשהי בפני אנשים אחרים? מדוע את נוהגת כך? מה את מנסה להסתיר?
15. מה מבין הדברים הבאים הכי חשוב לך: להצטיין, לשמור על נוחותך, לרצות או לשלוט?
16. מה הפחד הגדול ביותר שלך?

## נטיות לב ודפוסי התנהגות

1. מני עשרה דברים שאת אוהבת לעשות במיוחד.
2. מני עשרה דברים שאינך אוהבת לעשות.
3. למה את מתאווה? מה התשוקות שלך? מה מעורר בך רגשות חזקים?
4. מה הציפיות שלך מהחיים?
5. מה דעתך על עצמך?
6. איזה הרגלים ותבניות התנהגות יש לך?
7. מה ההרגל שלך שהכי מעצבן אחרים?
8. ממה היית מעדיפה להימנע?
9. איזה הרגל אישי ניסית לשבור במהלך חייך ואינך מצליחה בכך כבר שנים רבות? מה צריך לקרות כדי שתצליחי?
10. לגבי מה את אובססיבית?
11. למה את מכורה? מה צריך לקרות כדי שתשתחררי מההתמכרות הזאת?
12. איך את מתנהגת במצבים קשים: במצבי לחץ ובמצבי כעס?
13. מה יכול לגרום לך לצעוק על מישהו?
14. איך את מתנהגת כשאת צועקת? מה את מסוגלת להגיד או לעשות?
15. האם לפעמים את מדברת אל אנשים בדרך שנראית להם פוגעת? מתי ואיך? האם את מודעת לכך שאת פוגעת בהם כשזה קורה? האם אכפת לך? האם את מנסה להתנצל או להשתנות?
16. מה יש בתוכך שהוא לא אנושי? שאסור לאנשים אחרים לראות, אחרת הם יירתעו ממך?

## כישרונות בולטים

1. מה את יודעת לעשות טוב (כשרון טבעי או התמחות)?
2. מה יכולת לעשות טוב, אבל מעולם לא למדת לעשות?
3. במה את חסרת כישרון מלידה, ולעולם אינך מצליחה בזה?
4. במה החיים גרמו לך לעסוק, למרות שאינך אוהבת לעסוק בזה?
5. אם היית צריכה לבחור צורת אמנות לעסוק בה, במה היית בוחרת?
6. אם היית בוחרת לכתוב מאמר, במה הוא היה עוסק?
7. מה רמת האינטליגנציה שלך, ומה יכולת ההבעה בעל פה?
8. מה רמת האינטליגנציה הרגשית שלך, ומה יכולת התקשורת הבינאישית?

## משפחה

1. מיהו אביך? איך את מרגישה לגביו ואיזו מין מערכת יחסים יש או הייתה ביניכם?
2. מיהי אמך? איך את מרגישה לגביה ואיזו מין מערכת יחסים יש או הייתה ביניכם?
3. מיהם ילדיך? איך את מרגישה לגביהם ואיזו מין מערכת יחסים יש או הייתה ביניכם?
4. האם יש בני משפחה נוספים משמעותיים בחייך? אחים ואחיות, חמות, חותנת, וכו'. איך את מרגישה לגביהם ואיזו מין מערכת יחסים יש או הייתה ביניכם?
5. איזו תכונה תורשתית שלך השפיעה הכי הרבה על חייך הבוגרים?
6. איזה מנהג משפחתי עדיין רודף אותך בחייך?
7. איזה מסורת משפחתית השפיעה על חייך באופן החיובי ביותר?
8. איזה היבט יחיד בחינוך שלך הוא בעל ההשפעה המשמעותית ביותר על אופייך כיום?
9. האם את חושבת שגדלת להיות האדם שההורים שלך ציפו שתהיי?
10. איך היית מגדירה את משפחת המוצא שלך, שבה גדלת?
11. באיזה אופן המודל המשפחתי בו גדלת משפיע על תפיסת המשפחתיות שלך כיום ועל מימושה?
12. מה הציפיות שלך ממשפחתיות? האם הן נענות בחיים שלך?

## רקע

1. איפה גדלת ואיפה למדת והתחנכת?
2. מה היה המעמד החברתי והמעמד הסוציו־אקונומי שלך?
3. מה היה המקום החברתי שלך בהתבגרותך? מי היו חבריך, וכמה היו?
4. אילו מאורעות קריטיים קרו בחייך, ואיך הם משפיעים עליך? בחרי מתוכם מאורע מכונן אחד.
5. מה היו האכזבות הגדולות שלך בחיים - מעצמך, מאחרים?
6. מה בעברך גורם לך להרגיש אשמה עד היום?
7. אל מה בעברך בשום אופן לא היית מוכנה לחזור?
8. אל מה את מתגעגעת?

## דעות ואמונות

1. מהן האמונות, הדעות והנטייה הפוליטית של הוריך, עליהן התחנכת?
2. מה הדעות הפוליטיות והחברתיות שלך היום?
3. האם את דתייה? מה יחסך לדת ולדתיים?
4. באיזה מין אלוהים את מאמינה? מה לדעתך האלוהים הזה חושב עליך?
5. האם את מאמינה במיסטיקה או באמונות טפלות?
6. אז במה בעצם את מאמינה?
7. מה דעתך על ישראל, על ישראלים, על החיים כאן בארץ?
8. מני חמישה דברים שאת הכי אוהבת בישראל וחמישה דברים שאת הכי פחות אוהבת בישראל.
9. על מה את נוהגת להתלונן? וגם אם אינך נוהגת להתלונן, על מה היית מתלוננת אם היית מחליטה לעשות זאת?
10. מה הגישה והיחס הבסיסי שלך לגבי אנשים (הם טובים/רעים, אמינים/בלתי אמינים, וכד')?
11. מה הגישה והיחס הבסיסי שלך לחיים (הם הוגנים/אכזריים/שמחים/חסרי תכלית, וכד')?

## חברים

1. איזה סוג אנשים היית בוחרת כחברים?
2. מה הציפיות שלך מקשר חברי?
3. איך את מתנהגת לחברים שלך?
4. איך לדעתך החברים שלך רואים אותך (גם לעומת אנשים אחרים, פחות קרובים אליך)?
5. ספרי על החבר/ה הכי טוב/ה שלך: איך הכרתם? מה את אוהבת בו/ה?
6. איך אתם מבלים יחד?
7. מה דעתו/ה עליך?
8. האם רבתם פעם? באיזה נושא? באיזו תכיפות? איך זה נגמר?
9. האם יכול לקרות משהו שיגרום לחברות שלכם להסתיים?
10. מה ההיסטוריה המשותפת שלכם?

## רומנטיקה

1. גישה רומנטית: לאיזה סוג של בני זוג את נמשכת פיזית?
2. לאיזה סוג של בני זוג את נמשכת רגשית?
3. מה הציפיות שלך מקשר רומנטי?
4. מה דעתך ויחסך לבני מינך ולבני המין השני?
5. איך את מתנהגת כאשר את מאוהבת?
6. איך את מתנהגת בקשר רומנטי?
7. מה החוזקות שלך בתוך קשר?
8. מה החולשות שלך בתוך קשר?
9. איך את מנהלת קונפליקטים בקשר?
10. מה את עושה אם את נמצאת בקשר ומסתבר לך תוך כדי כך שהקשר הזה לא טוב לך?
11. איזה מבין כל הדמויות בסיפור מושכ/ת אותך?
12. למה לכל הרוחות אתה רוצה להיות איתה/ו בקשר?
13. מה הדבר הראשון (מלבד מראה חיצוני) שהבחנת אצלו/ה ושהתחיל למשוך אותך אליו/ה?
14. מה מושך אותך בדמות הזאת במובנים נוספים שגילית בהמשך?
15. מה יש בדמות הזאת שאת רוצה, צריכה או שחסר לך? באיזה אופן הוא/היא משלימ/ה אותך, שלא קיבלת מאף אדם לפניו/ה?
16. מה דוחה או מרחיק אותך מהדמות הזאת?
17. מה לדעתך היא/הוא חושב/ת עליך? למה לדעתך היא/הוא חושב/ת ככה?
18. מה הדבר הנורא ביותר שהוא/היא יכול/ה לעשות לך? למה זה נורא כל כך בעיניך? האם זה מגיע לך?
19. באיזה אופן הקשר הזה יכול לגרום לך כאב?
20. מה הדבר הנורא ביותר שאתה יכול לעשות לו/ה? למה זה נורא כל כך בעיניך? האם זה מגיע לו/ה?
21. איזה סוג קשר היית בונה עם הדמות הזאת?
22. אם תתגברו על ההבדלים ביניכם, מה עדיין ימנע בעדכם מלהיות מלחיות יחד באושר ובעושר?
23. למה עדיין לא התייאשת ממנו/ה?
24. מה צריך לקרות כדי שתיפרדו?
25. מה היית מוכנה להקריב כדי לממש את הקשר הזה ולהיות אתו/ה?
26. אם תהיו יחד, באיזה אופן זה יהפוך אותך לאדם טוב יותר (או להפך, לאדם פחות טוב)?
27. מהם נישואים מוצלחים בעיניך? האם את חושבת שזה יקרה גם לך?

## סקס

1. איך את נראית בעירום?
2. האם את נהנית מסקס?
3. מה הדעה שלך על מין?
4. האם היית מגדירה את עצמך כמתירנית או שמרנית בענייני מין?
5. האם היית מגדירה את עצמך כמונוגמית או חופשייה בענייני מין?
6. מה מצב חיי המין שלך כיום? ואיך הם היו בעבר?
7. מה החוויה המינית האיומה ביותר שעברת מעולם ועם מי?
8. מה החוויה המינית הטובה ביותר שהייתה לך מעולם ועם מי?
9. מה הפנטזיה המינית שלך?

## שאלות עומק והתנהגות במצבי קיצון

1. אם היה לך יום חופשי, בלי שום אחריות והתחייבויות, והמשימה היחידה שלך הייתה ליהנות, מה היית עושה?
2. אם הבית שלך היה נשרף והיית יכולה להציל רק חפץ אחד מהשריפה, איזה חפץ זה היה?
3. מה הדבר שאת הכי גאה בו בחיים שלך?
(ואם ענתה על הישג חומרי: וברמה האישית, במה את הכי גאה?)
4. מה הדבר שאת הכי מתביישת בו בחיים שלך?
(ואם ענתה על דבר חיצוני: וברמה האישית, במה את הכי מתביישת?)
5. מה הדבר שאת הכי מעריכה בחיים שלך?
6. אם יכולת לבלות יום אם אדם שאת מעריצה, חי או מת, במי היית בוחרת?
7. האם יש משהו שתמיד רצית לעשות אבל לא עשית? מה יקרה אם תעשי את הדבר הזה?
8. מה הדבר הנורא ביותר שקרה לך עד היום? איך זה השפיע עליך? מה למדת מזה? האם את יודעת למה זה קרה לך?
9. מה הדבר הנורא ביותר שאדם אחר יכול לעשות לך? האם זה אי פעם קרה לך?
10. מה הדבר הנורא ביותר שעשית עד היום לאדם אחר? למה עשית את זה? איך זה השפיע עליך? מה למדת מזה?
11. האם את משתמשת באנשים אחרים? באיזה אופן ולאיזו מטרה? איך את מרגישה עם זה?
12. האם אנשים אחרים משתמשים בך? באיזה אופן ולאיזו מטרה? איך את מרגישה עם זה?
13. מהם הדברים שאת הכי אוהבת לגבי עצמך?
14. מהם הדברים שאת הכי פחות אוהבת לגבי עצמך? האם את פועלת כדי לשנות אותם?
15. מה היית רוצה שיכתבו על המצבה שלך, או שיגידו בנאום ההספד?
16. מה דעתך על החיים שלך כרגע? מה הכי היית רוצה לשנות?
17. האם את משקרת או מסתירה דברים לאנשים שסביבך? באיזה עניין ומתי? למה?
18. האם את משקרת לעצמך? באיזה עניין ומתי?
19. אז מה בעצם את רוצה?
20. אוקיי, אבל מה את באמת רוצה?
21. בסדר, אבל מה את **באמת** רוצה?
(תן לה לענות, והמשך לשאול, עד שיתגלה משהו שעל פני השטח נשמע מביש, ושהדמות אפילו מסתירה מעצמה: אני רוצה שיאהבו אותי יותר מאשר את אחותי, אני רוצה לנקום באמא שלי... האמת הזאת לא חייבת להופיע בספר, אבל חשוב להכיר אותה.